करमापा ट्रस्ट छापा : छह करोड़ की विदेशी मुद्रा बरामद  
पुलिस ने 17वें करमापा उग्येन त्रिनले दोरजी के ट्रस्ट के कार्यालयों पर छापे मारे जिनमें छह करोड़ रुपये की विदेशी मुद्रा बरामद की गई है।
पुलिस ने 17वें करमापा उग्येन त्रिनले दोरजी के ट्रस्ट के कार्यालयों पर छापे मारे जिनमें छह करोड़ रुपये की विदेशी मुद्रा बरामद की गई है लेकिन इस धन के स्रोत के बारे में अभी जानकारी हासिल नहीं हो पाई है। सहायक पुलिस महानिदेशक :कानून व्यवस्था: एसआर मारडी ने कहा कि यह धन 25 देशों की मुद्राओं में है जिसमें चीन, ताइवान, जापान, दक्षिण कोरिया, ब्रिटेन, अमेरिका, आस्ट्रेलिया, थाईलैंड, वियतनाम और जर्मनी शामिल हैं।  बरामद धन में चीनी युआन में 11 लाख, अमेरिकी डालर में छह लाख और भारतीय रूपयों में 30 लाख रूपये शामिल हैं। पुलिस महानिदेशक डी एस मिन्हास ने कहा कि अनेक भूमि सौदों के दस्तावेज भी बरामद किये गये हैं और इस बात की जांच की जा रही है कि कहीं यह बेनामी सौदे तो नहीं हैं। छापे की कार्रवाई के दौरान कुछ ट्रैवलर्स चेक भी बरामद किये गए हैं। मिन्हास ने बताया कि जरूरत पड़ने पर करमापा से पूछताछ भी की जा सकती है।  सूत्रों ने बताया कि करमापा के निजी सचिव त्सेरिंग को देहरादून से यहां बुला लिया गया है। उनके कार्यालय और निवास को पुलिस ने सील कर दिया है। त्सेरिंग मठ के भी सचिव हैं। करमापा गारचेन ट्रस्ट के प्रमुख अधिकारी राबग्याल सोशिंग उर्फ शक्ति लामा को कल पुलिस ने गिरफ्तार कर लिया था और उनके द्वारा दी गयी जानकारियों के आधार पर पुलिस ने छापे की कार्रवाई को अंजाम दिया है। यह छापे गुरूवार शाम को एक वाहन से उना पुलिस द्वारा मेहतापुर चौकी पर एक वाहन से एक करोड़ रूपये जब्त करने के बाद मारे हैं। इस सिलसिले में दो लोगों को भी गिरफ्तार किया गया था जिन्होंने धन के स्रोत के बारे में जानकारी मुहैया करायी। उना पुलिस ने सिद्धबाड़ी, मजनूं का टीला :दिल्ली:, अंबाला और कुछ अन्य स्थानों पर स्थित ट्रस्ट के कार्यालयों पर कांगड़ा पुलिस के सहयोग से छापों की कार्रवाई को अंजाम दिया जिसके बाद करोड़ों रूपये की विदेशी मुद्रा जब्त की गयी है।  पुलिस इस तिब्बती ट्रस्ट से बरामद धन के स्रोत की पुष्टि करने का भी प्रयास कर रही है क्योंकि इसके अधिकारियों का कहना है कि यह धन श्रद्धालुओं के दान के माध्यम से आया है। उना पुलिस ने धारा 419, 420, 467, 468, 471 और 120 के तहत संजोग दत्त और आशुतोष के खिलाफ मामला दर्ज किया गया है जो उस वाहन में सवार थे जिसमें एक करोड़ रूपये की राशि रखी हुई थी और इसे मजनूं का टीला से सिद्धबाड़ी ले जाया जा रहा था।